For nogle dage siden råbte en kvinde til mig på gaden, at jeg skulle »rejse hjem til Pakistan«. I sidste uge mente en mand, at det var i orden at sige »terroristsvin« til mig, da han passerede mig. Ikke så sjældent bliver jeg kaldt perker, og for nogle år siden slog en dame i Fakta mig med en stok og udbrød »muslimersvin«.

Det er desværre ikke enkeltstående oplevelser. Det er langtfra de eneste gange, at den slags er sket. Tidligere har jeg fået at vide, at jeg kun er i landet for at voldtage danske piger. Den replik kom fra et midaldrende par på Amager. Flere gange om året bliver jeg spurgt, hvor jeg kommer fra. Jeg svarer altid Aarhus, men det svar godtages sjældent, for jeg må jo komme fra et andet og mere eksotisk sted end Danmark.

Københavns Kommune har sendt mig et spørgeskema om, hvordan det er at være andengenerationsindvandrer. Jeg besvarede det aldrig.